तीन टा लंगोटिया यार एकटा पार्कमे बैसल अपन पारिवारिक मुद्दापर गरमागरम बहस कऽ रहल छल । बहसक विषय सभक जीवनसंगिनी आ ओकर मनोविज्ञान छलै । पहिल मीत बाजल," भाइ हम तऽ पराशान भेल छी । आजुक बिगड़ैत जमाना देख अपन कनियाँपर कड़ा शासन केने छी । एना बूझ जे हमरासँ पुछिये कऽ भोजन करैए । भाइ, तैयो हमर दामपत्य जीवन नीक नै अछि. . . "
बात खतम होइसँ पहिने दोसर मीत बाजि उठल,"तूँ एतबे लेल झखै छेँ । तूँ तऽ दाबि कऽ रखने छेँ तेँ मुदा हमरा देख ने । हम तऽ फ्री छोड़ने छियै तखनो हमरा दुनूमे पटरी नै खाइ छै । हम तऽ अपने सोचमे पड़ल छी जे सुखी दामपत्य जीवनक रहस्य की छै? "
सभक गप सुनि तेसर मीत कहलक,"रौ, सुखी दामपत्य जीवनक रहस्य बड हल्लुक छै । कनियाँकेँ कने कसि दहीं, कने छूट दहीं । जँ बेसी कसबहीं तँ ओकर मोन कुंठित भऽ जेतै आ जँ बेसी फ्री करबहीं तँ मोन बदमाश भऽ जेतै । दुनूमे सामंजसता रहबाक चाही । "
दुनू मीतक मुँहपर संतुष्टीक रेखा झलकि रहल छल । 